Lufthansa tar av med billigselskap
Det nye billigkonseptet for europeiske ruter skal samordnes med datterselskapet Germanwings og ha hovedkontor i Köln. Selskapet, som foreløpig ikke har fått noe navn, skal operere alle Lufthansas Europa-flyginger utenom de to knutepunktene Frankfurt og München.Samtidig kan den ferske beslutningen føre til at den allerede betente situasjonen mellom ledelsen i Europas største flyselskap og de ansatte tilspisser seg. Streik i kabinen har rammet hundretusener av reisende i det siste. Lavprissatsingen, som formelt vil være en videreføring av Germanwings, skal etter planen omfatte rundt 90 fly og om lag 18 millioner passasjerer bare i 2013.. Mange av disse vil antageligvis være nordmenn: Fra Norge flyr Lufthansa ikke bare til hovedbasene Frankfurt og München - som ikke omfattes av nyordningen, men også til Hamburg, Düsseldorf og Berlin.Selskapet klarer ikke å tjene penger på Europa-strekningene med dagens driftsmodell og målet er å bli mer effektiv. Men fagforeningene kvesser klørne. Ansatte i Germanwings-kabinen tjener i snitt 40 prosent mindre enn de som jobber i det tradisjonelle Lufthansa. - Medarbeiderne er gjort fullstendig usikre. Det har brutt ut et helvete i forumene våre, sier Nicoley Baublies, sjef i kabinforeningen UFO, til nyhetsbyrået DPA. Lufthansa-sjef Christoph Franz mener imidlertid at grepene som nå tas er eneste måte å gi de ansatte perspektiver om sikre arbeidsplasser.
Lufthansa flyr i motvind i Europa. Fra januar sender den tyske flygiganten et nytt lavprisselskap på vingene. Flere ruter fra Norge vil bli berørt.